TEXT+ARGUMENTATIU

__**EL TEXT ARGUMENTATIU**__

1. Aquí tens un text argumentatiu: a) Fes un resum. De què parla aquest text? Quin és el tema? b) Quina és la tesi? és a dir, quina és l'opinió de l'autora i on es troba? c) Com argumenta la seua opinió? d) Com acaba? e) Situa les diferents parts del text. f) Assenyala la presència de l'emissor, és a dir, els modalitzadors del text.

**Sobre educacions i maleducacions**

L’escenari és un de tants supermercats: un nano de tres o quatre anys demana a la mare que li compri un d’aquests productes ensucrats que s’hi ofereixen. La dona s’hi resisteix: “Si menges això, després no dinaràs”. Els requeriments del nen pugen de to i esdevenen crits i plors. La mare, cada cop més atabalada, continua negant-s’hi. De cop, el marrec li deixa caure a ple pulmó: “Tu no m’estimes, mala p...!”. Ella es posa vermella i després pàl·lida. Els miro i intueixo com acabarà la cosa. Efectivament, la dona claudica i el nen veu premiada la seva entossudida mala educació amb la llaminadura desitjada. Aquesta escena verídica em va fer reflexionar sobre una problemàtica que ja fa anys i panys que es veia venir i que, actualment, ha pres una gran virulència. Molts pares no volen, o no poden, mantenir ni la seva autoritat ni la seva dignitat personal davant de llurs fills, i opten per comprar a curt termini una aparent pau familiar, que probablement pagaran molt cara a la llarga. Durant bastants anys la norma vigent consistia a no traumatitzar els petits amb cap tipus de negativa ni correcció. Ara, finalment, els pares i sobretot els professors s’han adonat que aquella beatífica filosofia ha contribuït, en gran manera, a crear unes generacions infantils i juvenils cada cop més agressives. Unes generacions que presenten una cada cop més remarcable falta d’educació i de civisme. Ja és hora de reivindicar el respecte mutu, l’amabilitat, un mínim d’esperit de superació i una sociabilitat pròpia de persones assenyades. Un no dit a temps pot constituir una de les més difícils i grans proves d’amor als nostres fills i alumnes. Certament, la vida que els espera no els regalarà res, i cal estar preparats.

M. Conxa Montagud

Lleida